ai4bharat/Pralekha huggingface dataset:
மின்னணு மற்றும் தகவல் தொழில்நுட்பம்
ஐ. நா பெண்களுடன் இணைந்து மின்னணு மற்றும் தகவல் தொழில்நுட்பம் அமைச்சகம்-நாஸ்காம் வழங்கும் ஸ்டார்ட் அப் பெண் தொழில் முனைவோர் விருதுகளின் வெற்றியாளர்கள் அறிவிப்பு
அனைவருடனும், அனைவரின் பங்களிப்பு மற்றும் நம்பிக்கையுடனும் அனைவரின் மேம்பாட்டிற்காகவும் பல்வேறு நடவடிக்கைகளை எடுத்து வரும் இந்திய அரசு, மகளிருக்கு அதிகாரமளிப்பதற்கும் பெண்களிடையே தொழில்முனைதலை ஊக்குவிப்பதற்கும் முன்னுரிமை அளித்து வருகிறது. பிரதமர் திரு.நரேந்திர மோடி தலைமையிலான அரசால் இவற்றை நோக்கி பல்வேறு நடவடிக்கைகள் எடுக்கப்பட்டு வருகின்றன.
பெண்களிடையே தொழில் முனைதல் உணர்வை உருவாக்குவதற்கும், இந்திய டிஜிட்டல் சகாப்தத்தை வழிநடத்த அடுத்த தலைமுறை பெண்களுக்கு ஊக்கம் அளிப்பதற்கும், மின்னணு மற்றும் தகவல் தொழில்நுட்ப அமைச்சகம்-நாஸ்காம் ஸ்டார்ட் அப் பெண் தொழில் முனைவோர் விருதுகள் வழங்கப்படுகின்றன.
விடுதலையின் அம்ரித் மகோத்சவத்தைக் குறிப்பதற்காக காணொலி மூலம் 2021 ஆகஸ்ட் 17 அன்று நடைபெற்ற சிறப்பு நிகழ்ச்சி ஒன்றில் இந்த விருதுகளின் வெற்றியாளர்கள் அறிவிக்கப்பட்டனர். தொழில்நுட்பம் சார்ந்த புது நிறுவனங்களை நடத்தி வரும் அனைத்து பெண் தொழில் முனைவோரும் பங்குபெறும் வகையில் வழங்கப்படும் இந்த விருதுகளுக்காக நாடு முழுவதிலும் இருந்து 159 விண்ணப்பங்கள் பெறப்பட்டன.
பல்வேறு பிரிவுகளில் பெறப்பட்ட இந்த விண்ணப்பங்களை மின்னணு மற்றும் தகவல் தொழில்நுட்ப அமைச்சகம், ஐக்கிய நாடுகள் சபையின் பெண்கள் அமைப்பு, தொழில்துறை மற்றும் கல்வித் துறையை சேர்ந்த நிபுணத்துவம் பெற்ற நடுவர்கள் பரிசீலித்து 12 பெண் தொழில்முனைவோரை வெற்றியாளர்களாகத் தேர்ந்தெடுத்தனர். இரண்டு பெண் தொழில்முனைவோருக்கு நடுவர் விருதுகளும் ஒருவருக்கு சிறப்புப் பாராட்டும் வழங்கப்படுகிறது. வெற்றியாளர்களுக்கு தலா ரூபாய் இரண்டு லட்சம் வழங்கப்படும்.
விருது பெற்றோரை வாழ்த்திய மின்னணு, தகவல் தொழில்நுட்பம், தகவல் தொடர்பு மற்றும் ரயில்வே அமைச்சர் திரு அஸ்வினி வைஷ்ணவ், "உண்மையான வெற்றியின் அடையாளமாக இதை நான் கருதுகிறேன். உங்களுடைய சிந்தனைகள் செயலாக்கத்தில் உள்ளன என்பதை என்னால் புரிந்துகொள்ள முடிகிறது. உங்களது சிந்தனைகள் உபயோகிக்கக்கூடிய பொருள்களாக விரைவில் மாறும் என்று நான் நம்பிக்கையுடன் உள்ளேன். மின்னணு மற்றும் தகவல் தொழில்நுட்பம் அமைச்சகம் என்றுமே உங்கள் கூட்டாளியாக இருந்து வெற்றிகரமான தொழில் முனைவோராக உருவாவதற்கான உங்கள் பயணத்தில் ஆதரவளிக்கும்," என்று கூறினார்.
மேலும் விவரங்களுக்கு, இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1746754
-----
(Visitor Counter : 236
இளைஞர் நலன் மற்றும் விளையாட்டு அமைச்சகம்
ஒலிம்பிக் இலக்குத் திட்டத்தின் கீழ் பேட்மிண்டன் வீராங்கனை பிவி சிந்துவின் பயிற்சியாளர் மற்றும் உடற்தகுதிப் பயிற்சியாளரை அனைத்துப் போட்டிகளுக்கும் அழைத்துச் செல்ல ஏதுவாக நிதியுதவி வழங்க ஒப்புதல்
ஒலிம்பிக் இலக்குத் திட்டத்தின் கீழ் பேட்மிண்டன் வீராங்கனை பிவி சிந்துவின் பயிற்சியாளர் மற்றும் உடற்தகுதி பயிற்சியாளரை அனைத்துப் போட்டிகளுக்கும் அழைத்துச் செல்ல ஏதுவாக நிதியுதவி வழங்க மத்திய இளைஞர் நலன் மற்றும் விளையாட்டு அமைச்சகத்தின் ஒலிம்பிக் செல் இயக்கம் வியாழக்கிழமை ஒப்புதல் அளித்துள்ளது. இதன் மூலம் ஆல் இங்கிலாந்து சாம்பியன்ஷிப், ஸ்விஸ் ஓபன் மற்றும் ஸ்பெயின் மாஸ்டர்ஸ் பேட்மிண்டன் தொடர்களில் பங்கேற்க செல்லும்போது, தமது பயிற்சியாளர் விதி சௌத்ரி, உடற்தகுதிப் பயிற்சியாளர் ஸ்ரீகாந்த் மடப்பள்ளி ஆகியோரை அழைத்துச் செல்ல நிதியுதவி அளிக்கப்படும். அதாவது விசா, விமானக் கட்டணம், தங்கும் வசதி, உணவுச் செலவு, இதர செலவுகளுக்கான தினசரி படி உள்ளிட்ட அனைத்திற்கும் நிதி வழங்கப்படும்.
இதேபோன்று உலகச் சாம்பியன் பதக்க துப்பாக்கிச் சுடும் வீரர் அனிஷ் பன்வாலா வெளிநாட்டுப் பயிற்சியாளர் ரல்ஃப் ஷுமன் உதவியுடன் ஜெர்மனியில் பயிற்சி மேற்கொள்வதற்கான நிதியுதவியை வழங்கவும் ஒப்புதல் அளிக்கப்பட்டுள்ளது.
ஊரக வளர்ச்சி அமைச்சகம்
21 கோடி மனித வேலை நாட்களுக்கான வேலை வாய்ப்பு வழங்கப்பட்டது கரீப் கல்யாண் ரோஜ்கர் திட்டத்தின் ஏழாவது வாரத்தில் 16,768 கோடி ரூபாய் செலவிடப்பட்டுள்ளது
பிஹார், ஜார்க்கண்ட், மத்தியப் பிரதேசம், ஒடிசா, ராஜஸ்தான், உத்தரப்பிரதேசம் ஆகிய 6 மாநிலங்களிலிருந்து புலம்பெயர்ந்து, அதன் பிறகு தங்கள் மாநிலங்களுக்குத் திரும்பி வந்த தொழிலாளர்களுக்கு, வேலைவாய்ப்பு அளிப்பது, இயக்கரீதியில் கரீப் கல்யாண் ரோஜ்கார் திட்டத்தின் கீழ் மேற்கொள்ளப்பட்டு வருகிறது. இந்த மாநிலங்களில் 116 மாவட்டங்களில் வாழ்வாதாரத்திற்கான வாய்ப்புகளை ஏற்படுத்திக் கொடுத்து, கிராமங்களுக்கு அதிகாரம் ஏற்படுத்தி கொடுக்கிறது, இந்தத் திட்டம். ஏழாவது வாரத்திலேயே இந்தத் திட்டத்தின் கீழ், இருபத்தோரு கோடி மனித வேலை நாட்களுக்கு வேலைவாய்ப்புகள் வழங்கப்பட்டுள்ளன. இதுவரை 16,768 கோடி ரூபாய் செலவிடப்பட்டுள்ளது. இத்திட்டத்தின் நோக்கங்களை நிறைவேற்றுவதற்காக ஏராளமான கட்டமைப்புகள் உருவாக்கப்பட்டுள்ளன. 77,974 நீர்ப் பாதுகாப்புக் கட்டமைப்பு, 2.33 லட்சம் கிராமப்புற வீடுகள், 17,933 கால்நடைப் பராமரிப்புக் கொட்டகைகள், 11372 பண்ணைக் குட்டைகள், 3552 சமுதாயத் தூய்மைத் தொகுப்பு வளாகங்கள் உட்பட பல கட்டமைப்புகள் உருவாக்கப்பட்டுள்ளன. இவை தவிர மாவட்ட நிதியத்தின் மூலம் 1300 பணிகள் மேற்கொள்ளப்பட்டுள்ளன. 764 கிராமப் பஞ்சாயத்துகளுக்கு இன்டர்நெட் வசதி அளிக்கப்பட்டுள்ளது. 25,487 பேருக்கு வேளாண் அறிவியல் மையங்கள் மூலமாக திறன் பயிற்சி வழங்கப்பட்டுள்ளது.
12 அமைச்சகங்கள், துறைகள், மாநில அரசுகள் இணைந்து மேற்கொள்ளும் இத்திட்டத்தினால் புலம்பெயர் தொழிலாளர்களுக்கும், கிராமப்புற சமுதாயத்தினருக்கும், அதிக அளவில் பயன் கிடைக்கிறது.
கோவிட்-19 காரணமாக தங்கள் சொந்த கிராமங்களுக்குத் திரும்பிய புலம்பெயர் தொழிலாளர்களுக்கும், இதேபோல் பாதிக்கப்பட்ட கிராமப்புறப் பகுதிகளில் உள்ள குடிமக்களுக்கும், வாழ்வாதார வாய்ப்புகளை அளிக்கவும், வேலைவாய்ப்பைப் பெருக்கவும் இந்தத் திட்டம் அறிமுகப்படுத்தப்பட்டது. தங்கள் சொந்த ஊரிலேயே தங்கி விடலாம் என்று எண்ணும் மக்களுக்கு, வாழ்வாதாரம் அளிக்கும் வகையிலும், நீண்டகால வேலைவாய்ப்பு அளிக்கும் வகையிலான கட்டத்தில் இந்தத் திட்டம் உள்ளது.
பிரதமர் அலுவலகம்
ஐக்கிய அரபு அமீரகத்தின் அதிபருடன் பிரதமரின் சந்திப்பு
ஐக்கிய அரபு அமீரகத்தின் தலைவரும், அபுதாபியின் ஆட்சியாளருமான ஷேக் முகமது பின் சயீத் அல் நஹ்யானை 2023 ஜூலை 15-ம் தேதியன்று பிரதமர் அபுதாபியில் நேரில் சந்தித்தார்.
வர்த்தகம் மற்றும் முதலீடு, நிதித்தொழில்நுட்பம், ஆற்றல், புதுப்பிக்கத்தக்க எரிசக்தி, காலநிலை மாற்றத்திற்கு எதிரான நடவடிக்கை, உயர்கல்வி மற்றும் மக்களுடனான உறவுகள் உள்பட இருதரப்பு உறவுகள் குறித்து இரு தலைவர்களும் விரிவான ஆலோசனை மேற்கொண்டனர். மேலும், பிராந்திய மற்றும் சர்வதேச விவகாரங்கள் குறித்தும் கலந்துரையாடல் இடம்பெற்றது.
இரு தலைவர்களும் மூன்று முக்கிய ஆவணங்களை பரிமாறிக்கொண்டனர்:
எல்லை தாண்டிய பரிவர்த்தனைகளுக்கு உள்ளூர் நாணயங்களின்  பயன்பாட்டை மேம்படுத்தும் கட்டமைப்பை ஏற்படுத்த இந்திய ரிசர்வ் வங்கி மற்றும் ஐக்கிய அரபு அமீரக மத்திய வங்கி இடையேயான புரிந்துணர்வு ஒப்பந்தம்
பணம் செலுத்துதல் மற்றும் தகவல் பரிமாற்றத்தில் இருதரப்பு ஒத்துழைப்புக்காக இந்திய ரிசர்வ் வங்கி மற்றும் ஐக்கிய அரபு அமீரக மத்திய வங்கி இடையேயான புரிந்துணர்வு ஒப்பந்தம்
ஐஐடி டெல்லி அதன் கிளையை அபுதாபியில் நிறுவ திட்டமிட்டு வரும் நிலையில், அதற்காக இந்திய கல்வி அமைச்சகம், அபுதாபி கல்வி மற்றும் அறிவுத் துறை இடையேயான புரிந்துணர்வு ஒப்பந்தம்
இந்த சந்திப்புக்குப் பிறகு கூட்டறிக்கை வெளியிடப்பட்டது. பருவநிலை மாற்றம் குறித்த தனி கூட்டறிக்கையும் வெளியிடப்பட்டது.
உள்துறை அமைச்சகம்
மத்திய உள்துறை அமைச்சரைச் சந்தித்தார் பஞ்சாப் முதலமைச்சர்
பஞ்சாப் மாநில முதலமைச்சர் கேப்டன் அமரீந்தர் சிங், மத்திய உள்துறை அமைச்சர் திரு. ராஜ்நாத் சிங்கை இன்று  தில்லியில் சந்தித்தார்.
அந்தச் சந்திப்பின்போது, பஞ்சாப் மாநிலத்தில் குறிப்பிட்ட கொலைச் சம்பவங்கள் மூலம் மாநிலத்தில் பிரச்சினைகளை ஏற்படுத்த சிலர் விரும்புவது உள்ள பொதுவாக நிலவும் சட்டம் - ஒழுங்கு பிரச்சினை குறித்துப் பஞ்சாப் முதல்வர் விவரித்தார். இதுபோல் ஏராளமான கொலைச் சம்பவங்கள் கடந்த ஒன்றரை ஆண்டுகளாக நடைபெற்றுவருகின்றன.
இச்சம்பவங்கள் குறித்துக் கவலை தெரிவித்த பஞ்சாப் முதலமைச்சர் அவை குறித்து தமது கருத்துகளை உள்துறை அமைச்சரிடம் விவரித்தார்.
அவர் கூறியதைக் கேட்டுக்கொண்ட உள்துறை அமைச்சர் திரு. ராஜ்நாத் சிங், மாநில அரசு கேட்டுக்கொண்டதற்கு இணங்க மத்திய அரசு தன்னால் இயன்ற அனைத்து உதவிகளையும் செய்யும் என்று உறுதியளித்தார்.
இத்தகைய சம்பவங்கள் குறித்துப் புலன்விசாரணை நடத்துவதற்கு மத்திய அரசின் பல்வேறு பிரிவுகள் அளித்துவரும் ஆதரவை கேப்டன் அம்ரீந்தர் சிங் வரவேற்றார். மாநிலத்தில் சமூக நல்லிணக்கத்தைச் சீர்குலைக்கும் விதத்தில் சதிச் செயல்கள் மூலம் நடத்தப்பட்டுவரும் இந்தக் கொலைச் சம்பவங்கள் குறித்துத் தேசிய புலனாய்வு ஏஜென்சி விசாரணை நடத்திவருகிறது.
இத்தகைய சம்பவங்களைத் தடுக்க ஒருங்கிணைந்த வகையில் நடவடிக்கைகளை மேற்கொள்வது குறித்து மாநில முதலமைச்சரும் மத்திய உள்துறை அமைச்சரும் விவாதித்தனர். இந்த விவாதத்தின்போது மத்திய உள்துறைச் செயலர் திரு. ராஜீவ் கவுபா, பஞ்சாப் மாநில அரசின் மூத்த அதிகாரிகள் கலந்துகொண்டனர்.
இளைஞர் நலன் மற்றும் விளையாட்டு அமைச்சகம்
பல்கேரியாவில் உயரமான இடத்தில் உள்ள பயிற்சி முகாமில் பங்கேற்க மல்யுத்த வீராங்கனை வினேஷ் போகத்திற்கு விளையாட்டுத்துறை அமைச்சகத்தின் சார்பில் ஒலிம்பிக் பதக்க இலக்குத் திட்டத்தின் கீழ் நிதியுதவி
கடல் மட்டத்திலிருந்து 2,600 மீட்டர் உயரத்தில் உள்ள இடமான பல்கேரியாவின் பெல்மிகினில் பயிற்சி பெறவேண்டும் என்ற மல்யுத்த வீராங்கனை வினேஷ் போகத்தின் கோரிக்கைக்கு மத்திய இளைஞர் நலன் மற்றும் விளையாட்டுத்துறை அமைச்சகம் ஒப்புதல் அளித்துள்ளது.
நவம்பர் 7-ம் தேதி தொடங்கி 26ம் தேதி வரை 19 நாட்கள் நடைபெறும் இந்த முகாமில் ஒலிம்பிக்கில் வெள்ளிப் பதக்கம் வென்ற முன்னாள் வீரர் செரஃபிம் பாசர்கோ தலைமையின் கீழ், தமது உடலியக்க நிபுணர் அஷ்வினி படேலுடன் வினேஷ் கலந்து கொள்கிறார்.
இந்திய விளையாட்டு ஆணையத்தின் ஒலிம்பிக் பதக்க இலக்குத் திட்டத்தின் கீழ் வினேஷ் மற்றும் அவருடைய உடல நல நிபுணருக்கான விமானப்பயணக் கட்டணம், தங்குமிடம், உள்ளூர் பயணம் ,உணவு செலவு உள்ளிட்டவற்றிற்கு நிதி அளிக்கப்படுகிறது. இதர செலவுக்காக நாள் ஒன்றுக்கு 50 டாலர் படியாக வழங்கப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1876492
-----
SMB/IR/KPG/KRS
(Visitor Counter : 72
பிரதமர் அலுவலகம்
பிரதமரின் முதன்மைச் செயலாளர் தலைமையில் கரோனா வைரஸ் பாதிப்பு குறித்த உயர்மட்டக் கூட்டம்
பிரதமர் திரு.நரேந்திர மோடியின் அறிவுரையின்படி, சீனாவில் பரவியுள்ள கரோனா வைரஸ் பாதிப்பு குறித்த உயர்மட்டக் கூட்டம், பிரதமரின் முதன்மைச் செயலாளர் டாக்டர் பி கே மிஸ்ரா தலைமையில் நடைபெற்றது.
இந்தக் கூட்டத்தில் பங்கேற்ற அதிகாரிகள், கரோனா வைரஸ் பரவுவது தொடர்பான சமீபத்திய நடவடிக்கைகள், ஆயத்த நிலை மற்றும் அதனைத் தடுப்பதற்கான நடவடிக்கைகள் குறித்து முதன்மைச் செயலாளரிடம் எடுத்துரைத்தனர்.
மருத்துவமனைகள், ஆய்வகங்கள், அதிவிரைவு குழுக்களை உருவாக்குவதற்கான நடவடிக்கைகள் மற்றும் சுகாதார அமைச்சகத்தால் மேற்கொள்ளப்பட்டு வரும் விரிவான கண்காணிப்புப் பணிகள் குறித்து, மத்திய சுகாதாரம் மற்றும் குடும்பநலத்துறை சார்பில் முதன்மைச் செயலாளருக்கு விளக்கம் அளிக்கப்பட்டது.
விமானப் போக்குவரத்து அமைச்சகம் உள்ளிட்ட பிற அமைச்சகங்கள் மேற்கொண்டு வரும் தடுப்பு நடவடிக்கைகளை முதன்மைச் செயலாளர் ஆய்வு செய்தார்.
மத்திய அரசின் பல்வேறு துறைகள் மற்றும் மாநிலங்கள் மற்றும் யூனியன் பிரதேச அரசுகளுடன் இணைந்து மத்திய சுகாதாரம் மற்றும் குடும்பநலத் துறை நிலைமையை உன்னிப்பாகக் கண்காணித்து வருவதாகவும், அதிகாரிகள் முதன்மைச் செயலாளரிடம் உறுதிபடத் தெரிவித்தனர்.
இதுவரை 7 சர்வதேச விமான நிலையங்களில், 115 விமானங்கள் மூலம் வந்திறங்கிய 20,000 பேரிடம் சோதனை நடத்தப்பட்டுள்ளது. நாடு முழுவதும் உள்ள தேசிய வைரஸ் ஆய்வுக்கூடங்கள், கரோனா வைரஸ் பரிசோதனைகளை மேற்கொள்ள முழு அளவில் தயார் நிலையில் வைக்கப்பட்டுள்ளன. அனைத்து மாநில மற்றும் மாவட்ட சுகாதாரத்துறை அதிகாரிகளும் விழிப்புடன் இருப்பதோடு, தொடர்பில் இருக்குமாறும் அறிவுறுத்தப்பட்டுள்ளது.
மத்திய அமைச்சரவைச் செயலாளர் திரு ராஜீவ் கௌபா, உள்துறை செயலாளர் திரு அஜய் குமார் பல்லா, வெளியுறவுத்துறை செயலாளர் திரு. விஜய் கோகலே, பாதுகாப்புத்துறை செயலாளர் திரு அஜய் குமார், சுகாதாரம் மற்றும் குடும்பநலத்துறை செயலாளர் திரு ப்ரீத்தி சுதன், விமானப் போக்குவரத்துத் துறை செயலாளர் திரு பிரதீப் சிங் கரோலா மற்றும் பல்வேறு உயரதிகாரிகளும் இந்தக் கூட்டத்தில் கலந்து கொண்டனர்.
உள்துறை அமைச்சகம்
மேற்குவங்கத்தில் ஊரடங்கு நடவடிக்கைகளை செயல்படுவது குறித்து பல்வேறு இடங்களுக்கு நேரில் சென்று மதிப்பீடு செய்வது மற்றும் பரிசீலனை செய்வது குறித்த மத்திய குழுவினரின் பணிகளுக்கு எந்தவித இடையூறும் விளைவிக்கக் கூடாது என்று மேற்கு வங்கத்திற்கு மத்திய அரசு உத்தரவிட்டுள்ளது.
கோவிட்-19 நோய்க்கு எதிரான ஊரடங்கு நடவடிக்கைகள் மேற்கு வங்க மாநிலத்தில செயல்படுத்தப்படுவது குறித்து பல்வேறு இடங்களுக்குச் சென்று அந்தந்த இடங்களில் உள்ள நிலைமைகள் குறித்து அங்கேயே மதிப்பீடு செய்வது மற்றும் செயல்பாட்டுப் பணிகளை பரிசீலனை செய்வது ஆகியவை குறித்து மத்திய குழுவினர் மேற்கொள்ளும் பணிகளுக்கு மேற்குவங்க அரசு எந்தவித இடையூறும் விளைவிக்கக் கூடாது என்று மத்திய அரசு அறிவுறுத்தியுள்ளது.
கொல்கத்தாவிலும், ஜல்பாய்குரியிலும் உள்ள அமைச்சரக அளவிலான மத்திய குழுவினருக்கு மாநில அரசும், உள்ளாட்சி அதிகாரிகளும், தேவையான ஒத்துழைப்பு தரவில்லை என்று மத்திய உள்துறை அமைச்சகத்தின் கவனத்திற்கு கொண்டுவரப்பட்டுள்ளது. இக்குழுவினர், களத்தில் நிலைமை என்ன என்பதை மதிப்பீடு செய்வது ,சுகாதாரப் பணியாளர்களுடன் உரையாடுவது, அவர்கள் செல்ல வேண்டிய இடங்களுக்கு செல்வது போன்றவற்றைச் செய்யவிடாமல் தடுக்கப்படுவதாகத் தெரிவிக்கப்பட்டுள்ளது பேரிடர் மேலாண்மை சட்டம் 2005இன் கீழ் மத்திய அரசால் வெளியிடப்பட்ட ஆணைகளை செயல்படுத்துவதைத் தடுப்பதற்கு ஒப்பாகும் இது.. அதே போல் இந்திய உச்ச நீதிமன்றத்தின் உத்தரவுகளையும் மீறுவதாக உள்ளது.
மேற்குவங்கத்தில் குறிப்பிட்ட சில மாவட்டங்களில் நிலைமை எவ்வாறு உள்ளது என்பதை நேரில் சென்று மதிப்பீடு செய்வதற்காகவும், ஊரடங்கு உத்தரவு செயல்படுத்தப்படுவது குறித்து பரிசீலிப்பதற்காகவும் மேற்கு வங்க மாநிலத்திற்கு இரண்டு குழுக்கள், மத்திய உள்துறை அமைச்சகத்தால் 19 4 2020 அன்று அனுப்பப்பட்டன. தேசிய பேரிடர் மேலாண்மை நிறுவன  அதிகாரிகள், பொது சுகாதார நிபுணர்கள், நோய் நிலைமைகளை சமாளிப்பதற்கு மாநில அரசு இவர்களின் நிபுணத்துவத்தை பயன்படுத்திக்கொள்ளும் வகையில், இந்தக் குழுவில் இடம் பெற்றுள்ளனர்.
19 4 2020 தேதியிடப்பட்ட மத்திய உள்துறை அமைச்சகத்தின் ஆணைக்கு இயைந்து, மேற்குவங்க அரசு நடக்க வேண்டும் என்றும், அமைச்சரவை குழுக்கள் , தங்களுக்கு இடப்பட்ட ஆணையின் படி தங்களது பொறுப்புகளை செய்யத் தேவையான அனைத்து ஏற்பாடுகளையும், மேற்கு வங்க அரசு செய்ய வேண்டும் என்றும், மத்திய உள்துறை அமைச்சகம் மேற்கு வங்க அரசுக்கு அறிவுறுத்தியுள்ளது.
(Visitor Counter : 187
பிரதமர் அலுவலகம்
வேலை வாய்ப்பு விழாவின் கீழ், புதிதாக பணியில் சேர்க்கப்பட்ட 71,000 பேருக்கு பணி ஆணைகளை பிரதமர் நாளை வழங்குகிறார்
அனைத்து புதிய பணியாளர்களுக்கும் ஆன்லைன் பயிற்சி வகுப்புகளை பிரதமர் தொடங்கிவைக்கிறார்
10 லட்சம் பேருக்கு வேலை வாய்ப்பு வழங்கும் பிரதமர் திரு நரேந்திர மோடியின் திட்டத்தின் இரண்டாவது வேலை வாய்ப்பு வழங்கும் விழாவின் கீழ், புதிதாக பணியில் சேர்க்கப்பட்ட 71,000 பேருக்கு பணி ஆணைகளை பிரதமர் திரு நரேந்திர மோடி நாளை காலை 10.30 மணியளவில் காணொலி மூலம் வழங்குகிறார். புதிதாக நியமிக்கப்பட்டவர்களிடையே இந்த நிகழ்ச்சியில் பிரதமர் உரையாற்றுகிறார்.
வேலை உருவாக்கத்திற்கு உயர்முன்னுரிமை அளிக்க வேண்டும் என்ற பிரதமரின் அர்ப்பணிப்பை நிறைவேற்றும் விதமாக வேலைவாய்ப்பு விழாக்கள் நடத்தப்படுகின்றன. இந்த வேலைவாய்ப்பு விழா வேலை உருவாக்கத்தை மேலும் ஊக்குவிக்கும் என எதிர்பார்க்கப்படுகிறது. தேசிய மேம்பாட்டு பணியில் இளைஞர்கள் நேரடியாக பங்கு பெறவும், அவர்கள் அதிகாரம் பெறவும், ஆக்கப்பூர்வமான வாய்ப்புகளை இது வழங்குகிறது. இந்த விழாவின் கீழ், அக்டோபர் மாதம் 75,000-க்கும் அதிகமான புதிய பணியாளர்களுக்கு பணி ஆணைகள் வழங்கப்பட்டன.
சென்னை உட்பட நாடு முழுவதும் 45 இடங்களில்  புதிய பணி ஆணைகள் நேரடியாக வழங்கப்படும். இத்துடன் . ஏற்கனவே பணி நியமனம் செய்யப்பட்டவர்கள் தவிர, ஆசிரியர்கள், செவிலியர்கள், விரிவுரையாளர்கள், செவிலி அதிகாரிகள், மருத்துவர்கள், மருந்தாளர்கள், ரேடியோ கிராபர்கள், துணை மருத்துவம் மற்றும் இதர தொழில்நுட்ப பணிகளுக்கும் புதிய பணியாளர்கள் நியமிக்கப்பட்டு வருகின்றனர். மத்திய உள்துறை அமைச்சகத்திற்கு உட்பட்ட பல்வேறு மத்திய ஆயுதப் போலீஸ்படைப்பிரிவுகளில் கணிசமான எண்ணிக்கையில் பணியிடங்கள் நிரப்பப்பட்டு வருகின்றன.
புதிதாக பணிநியமனம் செய்யப்பட்டவர்களுக்கு பயிற்சி வகுப்புகளையும் பிரதமர் தொடங்கிவைக்கிறார். பல்வேறு அரசு துறைகளில் புதிய பணியாளர்களுக்கு ஆன்லைன் மூலம் இந்தப் பயிற்சி அளிக்கப்படுகிறது. அரசு பணியாளர்களுக்கான நடத்தை விதிமுறைகள், பணியிட மரபுகள், நேர்மை, மனித வள கொள்கைகள், இதர பயன்கள் மற்றும் படிகள் ஆகியவை இந்தப் பயிற்சியில் அடங்கும். புதிய பணியாளர்கள் கொள்கைகள் குறித்து அறிந்துகொண்டு தங்களது பணிகளை சுமூகமாக செய்ய இது உதவும். தங்களது அறிவு, திறன்களை வளர்த்துக்கொள்ள igotkarmayogi.gov.in அணுகி இதர பயிற்சி வகுப்புகளை பற்றி தெரிந்து கொள்ளலாம்.
பிரதமர் அலுவலகம்
ஆசிய விளையாட்டுப் போட்டி மகளிர் ரெகு பிரிவில் வெண்கலப் பதக்கம் வென்ற செபக் தக்ராவ் அணியைப் பிரதமர் கொண்டாடினார்
ஆசிய விளையாட்டுப் போட்டி மகளிர் ரெகு பிரிவில் வெண்கலப் பதக்கம் வென்ற செபக் தக்ராவ் அணியின் செயல்திறனைப் பிரதமர் திரு நரேந்திர மோடி பாராட்டினார்.
சமூக ஊடக எக்ஸ் பதிவில் பிரதமர் கூறியிருப்பதாவது;
"ஆசிய விளையாட்டுப் போட்டி பெண்கள் ரெகு பிரிவில் வெண்கலப் பதக்கம் வென்ற நமது செபக் தக்ராவ் அணிக்குப் பாராட்டுகள்! இவர்களின் அசாதாரண திறமையும், அசைக்க முடியாத உறுதியும் சர்வதேச அரங்கில் பளிச்சிட்டுள்ளது. இந்த மகத்தான சாதனையை இந்தியா கொண்டாடுகிறது.”
தகவல் மற்றும் ஒலிபரப்பு அமைச்சகம்
52-வது இந்திய சர்வதேச திரைப்பட விழா புதிய தொழில்நுட்பத்தை தழுவியுள்ளது, இளம் திறமையாளர்களுக்கு தளத்தை அளித்துள்ளது; திரைப்பட விழா நிறைவு விழாவில், மத்திய தகவல் ஒலிபரப்பு துறை அமைச்சர் திரு அனுராக் சிங் தாகூர்
52-வது இந்திய சர்வதேச திரைப்பட விழா நிறைவை எட்டிய நிலையில், திரைப்படம் என்னும் வலிமையான ஊடகத்தின் மூலம், படைப்பாற்றல் கருத்தின் அருமையான வடிவங்களை வளர்த்து, மேம்படுத்த மத்திய அரசு உறுதிபூண்டுள்ளதாக மத்திய தகவல் மற்றும் ஒலிபரப்பு துறை அமைச்சர் திரு அனுராக் சிங் தாகூர் கூறியுள்ளார்.
கோவாவில் உள்ள டாக்டர் சியாம பிரசாத் முகர்ஜி உள்ளரங்கில் நடைபெற்ற நிறைவு விழாவில் உரையாற்றிய மத்திய அமைச்சர், நல்ல திரைப்படங்களை திரையிட்டு, அவற்றுக்கு மரியாதை செலுத்திய விதம் பாராட்டுக்குரியது என்று கூறி, இதயங்கனிந்த வாழ்த்துக்களைத் தெரிவித்துக் கொள்வதாகத் தெரிவித்தார்.
‘’திரைப்படத்தை உருவாக்குவதில் நமது உயரிய பாரம்பரியம், கதை சொல்லும் கலை ஆகியவற்றை திரைப்படம் மூலம் வெளிப்படுத்துவதைக் கொண்டாட நாம் ஒன்றாக சேர்ந்தோம். திரைப்படத்துறையின் பழம்பெரும் மேதைகள், பிரபலங்கள் மத்தியில் இளம் திறமையாளர்களையும் அடையாளம் கண்டோம்’’ என்று அமைச்சர் குறிப்பிட்டார்.
உலகில் இந்தியாவில்தான், அதிக அளவு திரைப்படங்கள் தயாரிக்கப்படுவதாகத் தெரிவித்த அமைச்சர், இன்னும் அதிக படங்கள் தயாரிக்கப்படுவதுடன், பிராந்திய திரைப்பட விழாக்களை கொண்டாட வேண்டியது அவசியம் என்று கூறினார். ‘’ இளம் தொழில்நுட்பத் திறமைகளைப் பயன்படுத்தி, இந்தியாவை தயாரிப்புக்கு பிந்தைய தொழில்நுட்பங்களின் மையமாக உருவாக்க நாம் விரும்புகிறோம். திரைப்படங்கள், விழாக்களின் முனையமாக இந்தியாவை உருவாக்க நாங்கள் விரும்புகிறோம்.உலக சினிமாவின் மையமாக இந்தியாவை மாற்ற விரும்புகிறோம். கதை சொல்லிகளின் மிகவும் விருப்பமான இடமாக மாற்ற விரும்புகிறோம்’’ என்று அவர் கூறினார்.
52-வது இந்திய சர்வதேச திரைப்பட விழா பல விதத்தில் முதலாவதாக அமைந்தது என்று கூறிய அமைச்சர், ‘’ முதன்முறையாக ஓடிடி தளங்களை உற்சாகத்துடன் கலந்து கொள்ள வைத்துள்ளோம். ஐஎப்எப்ஐ புதிய தொழில்நுட்பங்களைத் தழுவியுள்ளதுடன், மாறி வரும் சூழலுக்கு ஏற்ப, பார்வையாளர்களுக்கு தளத்தைத் தேர்வு செய்யும் வாய்ப்பை வழங்கியது. பிரிக்ஸ் நாடுகளின் மிகச்சிறந்த படங்களை திரையிட்டு, நமது நல்லுறவுகளை மேலும் வலுப்படுத்தி மலரச் செய்துள்ளோம்’’ என்றார்.
ஐஎப்எப்ஐ ஆண்டுக்கு ஆண்டு பெரிதாக வளர்ந்து வருவதாகத் தெரிவித்த தகவல் ஒலிபரப்பு அமைச்சர், ‘’ இந்த திரைப்பட விழாவில், திரைப்பட இயக்குநர்கள், மாணவர்கள், திரைப்பட ரசிகர்கள் உள்பட உலகம் முழுவதிலும் இருந்து, 10,000-க்கும் மேற்பட்ட பிரதிநிதிகள், கலந்து கொண்டனர். சுமார் 450 மணி நேரத்து திரைப்படங்கள் 234 காட்சிகளாக திரையிடப்பட்டன. ஆன்லைனில் பார்க்கப்பட்ட மொத்த நேரம் 30,000 மணியைத் தாண்டும்’’ என்ற தகவலை வெளியிட்டார்.
இந்த ஆண்டு திரைப்பட விழா, ரசிகர்களுக்கு தனித்துவமான அனுபவத்தை வழங்கியதாக கூறிய அமைச்சர், 73 நாடுகளைச் சேர்ந்த 148 வெளிநாட்டு படங்கள் திரையிடப்பட்டதாக கூறினார். இந்த விழா, 12 உலக பிரிமியர், 7 சர்வதேச பிரிமியர்,24 ஆசிய பிரிமியர், 74 இந்திய பிரிமியர் காட்சிகளைக் கண்டது. 75 இந்திய திரைப்படங்கள் திரையிடப்பட்டன. அதில் 17 இந்தியா @ 75 பிரிவில் சிறப்பாக தேர்வு செய்யப்பட்டவை.
அடுத்த திரைப்பட விழா, இதே காலத்தில், அதாவது, நவம்பர் 20 முதல் 28 வரை இதே இடத்தில்  நடைபெறும் என்று அமைச்சர் உறுதியளித்தார்.
மேலும் கூடுதல் விவரங்களுக்கு ஆங்கில செய்திக்குறிப்பை காணவும்: https://pib.gov.in/PressReleseDetailm.aspx?PRID=1775901
சுகாதாரம் மற்றும் குடும்ப நலத்துறை அமைச்சகம்
மலேரியா இல்லா தில்லியை நோக்கி: தில்லியில் நோய் தடுப்பு நடவடிக்கைகள் குறித்து டாக்டர் ஹர்ஷ் வர்தன் ஆய்வு செய்தார்
ஏந்திகள் மூலம் பரவும் நோய்களை தடுக்கவும் கட்டுப்படுத்தவும் புதுதில்லியில் எடுக்கப்பட்டு வரும் நடவடிக்கைகள் குறித்து மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் இன்று ஆய்வு செய்தார்.
மத்திய சுகாதாரம் மற்றும் குடும்ப நல இணை அமைச்சர் திரு அஸ்வினி குமார் சவுபே, துணைநிலை ஆளுநர் திரு அணில் பைஜால், தில்லி சுகாதார அமைச்சர் திரு சத்யேந்தர் ஜெயின், மூன்று மாநகராட்சிகளின் மேயர்கள் மற்றும் உயர் அதிகாரிகள் இக்கூட்டத்தில் கலந்துகொண்டனர்.
2022-ம் ஆண்டுக்குள் தில்லியிலிருந்து மலேரியாவை விரட்டுவது தான் கூட்டத்தின் முக்கிய கருப்பொருளாக இருந்தது. மலேரியாவை அறிவிக்கப்பட்ட நோயாக ஆக்கி ஒவ்வொரு பாதிப்பையும் கண்காணித்து சிகிச்சை அளித்து அதன் தொற்றை கட்டுப்படுத்த வேண்டும் என்று டாக்டர் ஹர்ஷ் வர்த்தன் வலியுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைப் பார்க்கவும்: https://pib.gov.in/PressReleasePage.aspx?PRID=1731158
-----
(Visitor Counter : 203
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 200.11 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 200.11 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 6.32 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் https://pib.gov.in/PressReleasePage.aspx?PRID=1853725
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
அடுத்த 25 ஆண்டுகளில் நாட்டின் மொத்த மக்கள் தொகையில் 50 சதவீதம் பேர் நகர்ப்புறங்களில் வசிப்பார்கள் என்பதால், அதற்கேற்ப போக்குவரத்து செயல்திட்டங்களை வகுக்க வேண்டும் - மத்திய அமைச்சர் திரு ஹர்தீப் சிங் பூரி
கேரள மாநிலம் கொச்சியில் 15 வது இந்திய நகர்ப்புற போக்குவரத்து கண்காட்சி மற்றும் கருத்தரங்கம் இன்று தொடங்கியது. மத்திய நகர்ப்புற வளர்ச்சி அமைச்சகமும், கேரள அரசும் இணைந்து நடத்தும் இந்த கருத்தரங்கை மத்திய நகர்ப்புற வளர்ச்சித்துறை அமைச்சர் திரு ஹர்தீப் சிங் பூரியும், கேரள முதலமைச்சர் திரு பினராயி விஜயனும் இணைந்து தொடங்கி வைத்தனர். 6ம் தேதி வரை மூன்று நாட்கள் நடைபெறும் இந்தக் கருத்தரங்கில், மத்திய மாநில அரசுகளின் மூத்த அதிகாரிகள், மெட்ரோ ரயில் நிறுவனங்களின் மேலாண்மை இயக்குனர்கள், போக்குவரத்து நிறுவனங்களின் உயர் அதிகாரிகள், சர்வதேச வல்லுனர்கள், கல்வியாளர்கள், மாணவர்கள் உள்ளிட்ட பலர் பங்கேற்கின்றனர்.
நிகழ்ச்சியில் பேசிய அமைச்சர் திரு ஹர்தீப் சிங் பூரி, பிற நாடுகளில் மேற்கொள்ளப்படும் நடைமுறைகளிலிருந்து நாம் பலவற்றை கற்றுகொண்டிருப்பதாக தெரிவித்தார். தற்போது நாம் மெட்ரோ ரயில் திட்டங்களில் மேற்கொள்ளும் சிறந்த நடைமுறைகள் பிறரிடமிருந்து கற்றுகொண்டவை என அவர் குறிப்பிட்டார்.
நாட்டில் மெட்ரோ ரயில் திட்டங்கள் வேகமாக மேற்கொள்ளப்பட்டுள்ளதாக கூறிய அவர், இந்த ஆண்டு செப்டம்பர் மாத நிலவரப்படி 20 நகரங்களில் மொத்தம் 810 கிலோ மீட்டர் தூரத்திற்கு மெட்ரோ ரயில் வழி்த்தடங்கள் பயன்பாட்டில் உள்ளதாக கூறினார். மேலும் 27 நகரங்களில் 980 கிலோ மீட்டர் தூரத்திற்கு மெட்ரோ மற்றும் ஆர் ஆர் டி எஸ் வழித்தடங்கள் அமைக்கும் பணி தற்போது நடைபெற்று வருகிறது என்றும் அவர் தெரிவித்தார்.
மெட்ரோ ரயில் திட்டத்தை செயல்படுத்துவதில் உலகளவில் இந்தியா, தற்போது 5வது இடத்தில் உள்ளதாகவும் விரைவில் ஜப்பான், தென்கொரியா ஆகிய நாடுகளை பின்னுக்குத் தள்ளி இத்துறையில் மூன்றாவது பெரிய நாடாக இந்தியா உருவெடுக்கும் என்றும் அவர் கூறினார்.
கொச்சியில் மேற்கொள்ளப்படும் மெட்ரோ திட்டம் குறித்து குறிப்பிட்ட அவர், இந்த நகரத்தில் புதுமையாக நீர் வழி மெட்ரோ திட்டம் மேற்கொள்ளப்படுவதற்கு பாராட்டுத் தெரிவித்தார். 78 கிலோ மீட்டர் தூரத்திற்கு மேற்கொள்ளப்படும் கொச்சி மெட்ரோ ரயில் திட்டப்பணிகள் மூலம் தினமும் ஒரு லட்சத்திற்கும் மேற்பட்ட மக்கள் பயணிப்பார்கள் என்றும் அவர் கூறினார்.
திறம்பட்ட மற்றும் பசுமைப் போக்குவரத்து நடைமுறைகளை பின்பற்ற பிரதமர் திரு நரேந்திர மோடி தலைமையிலான மத்திய அரசு உறுதிபூண்டுள்ளது என்று அவர் தெரிவித்தார். 2047ம் ஆண்டிற்குள் வளர்ந்த நாடாக இந்தியாவை உருவாக்குவதில் நகர்ப்புற போக்குவரத்து முக்கியப் பங்கு வகிக்கிறது என்று அவர் தெரிவித்தார். அடுத்த 25 ஆண்டுகளில் நாட்டின் மொத்த மக்கள் தொகையில் 50 சதவீதம் பேர் நகர்ப்புறங்களில் வசிப்பார்கள் என்று கூறிய திரு ஹர்தீப் சிங் பூரி, அதற்கேற்ப செயல்திட்டங்களை வகுக்க வேண்டும் என்றார்.